PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

A V I Z

asupra Propunerii legislative pentru abrogarea şi modificarea unor dispoziţii din Legea nr. 571/2003 privind Codul Fiscal


Propunerea legislativă pentru abrogarea şi modificarea unor dispoziţii din Legea nr. 571/2003 privind Codul Fiscal (P.L.X-197/2004) a fost trimisă Comisiei pentru cultură, arte, mijloace de informare în masă cu adresa nr. P.L.X-197/14.04.2004, Comisia pentru cultură, arte, mijloace de informare în masă fiind sesizată pentru aviz. Cu această Propunere legislativă a fost sesizată în fond Comisia pentru buget, finanţe şi bănci. 

Propunerea legislativă face parte din categoria legilor ordinare, potrivit prevederilor art. 73 alin. (1) din Constituţie. 

Propunerea legislativă a fost respinsă de Senat în şedinţa din 1 aprilie 2004.

Propunerea legislativă a fost dezbătută în şedinţele Comisiei din 21 şi 27 aprilie 2004. 

În redactarea avizului, Comisia a ţinut cont de avizul Consiliului Legislativ şi de Punctul de vedere al Guvernului.

În conformitate cu prevederile art. 52 din Regulamentul Camerei Deputaţilor, la dezbaterea Propunerii legislative a participat, în calitate de invitat, d-nul Gheorghe Hură, director general în Ministerul Finanţelor Publice.

La lucrările Comisiei, în ziua votului, au fost prezenţi 18 deputaţi, din totalul de 19 de membri ai Comisiei. 

Avizul Comisiei a fost adoptat cu unanimitatea voturilor celor prezenţi în sală în momentul votului (10 voturi pentru). 

Propunerea legislativă, potrivit prevederilor art. 75 din Constituţie şi art. 86 din Regulamentul Camerei Deputaţilor este de competenţa decizională a Camerei Deputaţilor.

În urma dezbaterii, Comisia pentru cultură, arte, mijloace de informare în masă propune adoptarea Propunerii legislative pentru abrogarea şi modificarea unor dispoziţii din Legea nr. 571/2003 privind Codul Fiscal, în forma prezentată.

